Η Διαχειριστική Επιτροπή του Κληροδοτήματος
«Παναγή Α. Βαλλιάνου»
Α ν α κ ο ι ν ώ ν  ε  ι

Την πρόσκληση εκδήλωσης ενδιαφέροντος για την εκμίσθωση μιας υπερυψωμένης ισόγειου κτιρίου (Νότιο κτίριο Β) με επιπλέον ανεξάρτητα ισόγεια βοηθητικά κτίσματα, ιδιοκτησίας και πλήρους κυριότητας (100%) του Κληροδοτήματος, ευρισκομένων επί δημοτικής οδού (αναφέρεται ως Λεωφόρος Ν. Λυκιαρδοπούλου) στην θέση «Άγιος Βασίλειος» εντός ορίων οικισμού Κεραμειές, Δημοτικής Ενότητας (Δ.Ε.) Λειβαθούς, Δήμου Αργοστολίου, στην Περιφερειακή Ενότητα (Π.Ε.) Κεφαλληνίας, Περιφέρεια Ιονίων Νήσων.
Συγκεκριμένα το Νότιο κτίριο Β έχει συνολικό εμβαδόν 266,21 τ.μ. στο οποίο συμπεριλαμβάνεται υπόγειος χώρος με εμβαδόν 29,26 τ.μ. (υπόγειο 2α) καθώς και δύο ισόγεια ανεξάρτητα κτίσματα για χρήση βοηθητικών χώρων επιφανείας 13,37 τ.μ. και 15,03 τ.μ. αντίστοιχα.
Το κτίριο Β αποτελείται από δύο (2) ισόγειες κατοικίες με εμβαδόν 133,11 τ.μ. και ξεχωριστή είσοδο έκαστη. 
 Οι όροι της μίσθωσης είναι οι παρακάτω:


1.-  Η ελάχιστη διάρκεια της μισθώσεως καθορίζεται σύμφωνα με τις ισχύουσες διατάξεις για επαγγελματικές μισθώσεις, θα αρχίζει την …….-2026 και θα λήγει την ………-2029, με δυνατότητα ανανέωσης, κατόπιν συμφωνίας και των δύο μερών. Ο μισθωτής υποχρεούται να παραδώσει το μίσθιο χωρίς αντίρρηση και χωρίς άλλη προειδοποίηση, όχληση σε καλή κατάσταση, όπως το παρέλαβε.


2.- Το μηνιαίο μίσθωμα συμφωνείται στο ποσό των οκτακοσίων ευρώ (800,00€),  θα ισχύει για ένα (1) χρόνο. Το εν λόγω μίσθωμα θα αναπροσαρμόζεται ετησίως κατά το ύψος της μεταβολής του Δείκτη Τιμών Καταναλωτή, όπως αυτός καθορίζεται από τη Γενική Γραμματεία της Εθνικής Στατιστικής Υπηρεσίας της Ελλάδος για τους αμέσως προηγούμενους δώδεκα (12) μήνες πλέον τριών (3) μονάδων. Το ανωτέρω ποσοστό ετήσιας αναπροσαρμογής του μισθώματος σε κάθε περίπτωση δεν μπορεί να είναι κατώτερο του τρία (3%) τοις εκατό. Το ανωτέρω μίσθωμα θα προκαταβάλλεται εντός του πρώτου τριημέρου κάθε μήνα στον υπ΄αριθ. 0026-0342-61-0101207918 (IBAN GR 1002603420000610101207918) λογαριασμό Ταμιευτηρίου του εκμισθωτή της  EUROBANK  βάσει πάγιας εντολής του μισθωτή, άνευ άλλης οχλήσεως του, ο οποίος υποχρεούται να ειδοποιεί εγγράφως το Κληροδότημα για κάθε κατάθεση μισθώματος με την αποστολή φαξ του σχετικού παραστατικού της Τράπεζας ή με ηλεκτρονικό μήνυμα (email) επισυνάπτοντας και το παραστατικό της Τράπεζας. Όποιες τραπεζικές δαπάνες π.χ. καταθέσεις μισθωμάτων μέσω άλλης Τράπεζας, προμήθειες για μεταφορά χρημάτων από το εξωτερικό κλπ. βαρύνουν τον μισθωτή. Η καταβολή του μισθώματος θα αποδεικνύεται μόνον με την έγγραφη απόδειξη κατάθεσης στον ανωτέρω λογαριασμό που θα χορηγεί η ανωτέρω Τράπεζα στον μισθωτή, αποκλειομένου κάθε άλλου αποδεικτικού μέσου. Ο εκμισθωτής διατηρεί το δικαίωμα να αλλάξει τον αριθμό του τραπεζικού λογαριασμού και την τράπεζα στην οποία τηρείται, γνωστοποιώντας την αλλαγή αυτή εγγράφως στον μισθωτή τουλάχιστον δέκα ημέρες προ της ημερομηνίας καταβολής του μισθώματος.  

3.- Ο μισθωτής δεν απαλλάσσεται της πληρωμής του μισθώματος εάν δεν κάνει χρήση του μισθίου χωρίς υπαιτιότητα του Κληροδοτήματος, εκτός εάν παρακωλύθηκε στη χρήση του μισθίου από λόγους ανωτέρας βίας. 


4.- Ο μισθωτής παραλαμβάνει  σήμερα …………………………τη χρήση του μισθίου  δηλώνοντας ότι είναι της απολύτου αρεσκείας του και κατάλληλο για τη χρήση που το προορίζει, καθώς και τις εγκαταστάσεις του σε άριστη λειτουργία. Ο εκμισθωτής παραδίδοντας το μίσθιο στο μισθωτή σε άριστη κατάσταση δεν υπόκειται σε ευθύνη για τυχόν επισκευές ή συντήρηση τούτου.


5.-  Το μίσθιο θα χρησιμοποιηθεί εξ ολοκλήρου για επαγγελματική δραστηριότητα. Απαγορεύεται οποιαδήποτε μετατροπή της χρήσης του μισθίου, καθώς και η ολική ή μερική υπομίσθωσή του, ή η με οποιοδήποτε τρόπο, με ή χωρίς αντάλλαγμα, παραχώρηση της χρήσης του μισθίου σε τρίτους, ή η συγκατοίκηση/ συστέγαση οποιωνδήποτε τρίτων χωρίς την έγγραφη συναίνεση του εκμισθωτή.  


6.-  Ο μισθωτής υποχρεούται να κάνει καλή χρήση του μισθίου διατηρώντας το σε καλή κατάσταση ευθυνόμενος σε αποζημίωση του εκμισθωτή για κάθε ζημία πέραν της συνήθους χρήσης που προκλήθηκε απ΄ αυτόν ή οποιουδήποτε άλλου εισέλθει σ΄ αυτό.   Οποιαδήποτε προσθήκη, τροποποίηση ή μεταρρύθμιση τυχόν πραγματοποιηθεί από το μισθωτή, κατόπιν προηγούμενης ενημέρωσης και συμφωνίας με τον εκμισθωτή, το μεν θα γίνει με αποκλειστική δαπάνη, ευθύνη και επιμέλειά του, χωρίς κανένα δικαίωμα αποζημίωσής του για οποιαδήποτε, έστω και αναγκαία δαπάνη που τυχόν έκανε στο μίσθιο, το δε θα παραμένει προς όφελος του μισθίου μετά τη λήξη της μισθώσεως, χωρίς να γεννά κανένα απολύτως δικαίωμα αφαίρεσης ή αποζημίωσης του μισθωτή, είτε έγινε κατόπιν έγγραφης συγκατάθεσης του εκμισθωτή, είτε χωρίς αυτήν, εκτός εάν πρόκειται για κινητό εξοπλισμό (π.χ. κλιματιστικά, συναγερμός). Σε περίπτωση που έγιναν μεταρρυθμίσεις χωρίς την έγκριση του εκμισθωτή ο τελευταίος δύναται και κατά την κρίση του να αξιώσει την επαναφορά των πραγμάτων στην προηγούμενη καλή και λειτουργική κατάστασή του με δαπάνες του  μισθωτή. 


7.- Σιωπηρή αναμίσθωση απαγορεύεται ούτε ισχύει παράταση λόγω τυχόν μελλοντικών διατάξεων που αφορούν την επαγγελματική μίσθωση.


8.- Ο μισθωτής υποχρεούται να καταβάλει τους δημόσιους και δημοτικούς φόρους, τα τέλη καθαριότητας, φωτισμού, θέρμανσης και γενικά τους λογαριασμούς κατανάλωσης Δ.Ε.Η  και  ΔΕΥΑΚ που βαρύνουν το μίσθιο και τυχόν φόρων, τελών και εισφορών που θα επιβληθούν στο μέλλον. Ο μισθωτής υποχρεώνεται να μεταφέρει στην επωνυμία του τους λογαριασμούς ΔΕΗ και ΔΕΥΑΚ.  

9.-  Ο μισθωτής  έχει υποχρέωση να χρησιμοποιεί το μίσθιο κατά τρόπο που να μην θίγει την ησυχία, την υγεία, την εργασία, την ασφάλεια και τα χρηστά ήθη του εκμισθωτή και των λοιπών διαμενόντων στον χώρο.


10.- Κατά τη λήξη ή τη λύση της μισθώσεως εξ υπαιτιότητας του μισθωτή, αυτός υποχρεώνεται να παραδώσει το μίσθιο με πρωτόκολλο σε καλή κατάσταση, αλλιώς θα κινηθεί εναντίον του διαδικασία εξώσεώς του και θα καταβάλει στο Κληροδότημα ως αποζημίωση χρήσης για κάθε μήνα παραμονής του στο μίσθιο, ποσό ίσο με το τελευταίο καταβαλλόμενο μίσθωμα προσαυξημένο κατά είκοσι τοις εκατό (20%)  από την ημέρα λήξης της  μίσθωσης ή της λύσης της.  Επίσης υποχρεούται ένα μήνα πριν τη λήξη της συμβατικής διάρκειας της μισθώσεως να επιτρέπει σε κατάλληλες ώρες, που θα συμφωνηθούν, την επίσκεψη του μισθίου στους επιθυμούντες να μισθώσουν αυτό, εκτός εάν συμφωνηθεί μεταξύ των συμβαλλομένων η ανανέωση της μίσθωσης για ίσο χρόνο ή και βραχύτερο με τους ίδιους ή επουσιωδώς διαφορετικούς όρους. 


11.- Η τυχόν πρόωρη αποχώρηση του μισθωτή από το μίσθιο πριν από τη λήξη του συμβατικού χρόνου της μισθώσεως, χωρίς την έγγραφη συγκατάθεση του εκμισθωτή, πέραν των αναφερομένων στον 10ο όρο του παρόντος, θα παρέχει επιπροσθέτως σε αυτόν το δικαίωμα να απαιτήσει από το μισθωτή όλα τα μισθώματα έως την εκμίσθωση του μισθίου σε άλλο μισθωτή και τις τυχόν διαφορές μισθωμάτων, καθώς και την κατάπτωση της εγγυήσεως ως ποινικής ρήτρας.


12.- Κάθε τροποποίηση των όρων του παρόντος συμφωνητικού, καθώς και η παράταση της μισθώσεως, θα αποδεικνύονται αποκλειστικά και μόνο εγγράφως αποκλειομένου κάθε άλλου αποδεικτικού μέσου. 


13.- Η μη τυχόν έγκαιρη ενάσκηση από τον εκμισθωτή οποιουδήποτε δικαιώματός του είτε μία φορά είτε κατ΄ επανάληψη δεν θα σημαίνει παραίτηση του από το δικαίωμα αυτό.


 14.- Ως εγγύηση για την ακριβή τήρηση των όρων της παρούσης μισθώσεως, καθώς και για την κάλυψη τυχόν ζημιών ή φθορών που θα προξενηθούν από το μισθωτή ή οποιουδήποτε άλλου εισέλθει σ΄ αυτό, συμφωνήθηκε το ποσό των χιλίων ευρώ (800€, ποσό το οποίο κατέβαλε σήμερα στον ανωτέρω αντιπρόσωπο του Κληροδοτήματος κατά την υπογραφή του παρόντος, επέχοντος και θέση αποδείξεως. Η εγγύηση αυτή που θα αναπροσαρμόζεται σε κάθε αύξηση του μισθώματος ώστε να είναι ίση προς ένα (1) μίσθωμα θα επιστραφεί άτοκα στο μισθωτή  μετά την εμπρόθεσμη, κατά τη λήξη της μισθώσεως, αποχώρησή του από το μίσθιο, την παράδοση του μισθίου & των κλειδιών του και την εκκαθάριση όλων των εκκρεμών λογαριασμών. Ρητά συμφωνείται ότι η εγγύηση αυτή σε καμία περίπτωση δεν μπορεί να συμψηφιστεί προς τα μισθώματα ή άλλες οφειλές του μισθωτή προς τον εκμισθωτή. Η εγγύηση αυτή καταπίπτει υπέρ του εκμισθωτή εάν η μίσθωση διαλυθεί εξ υπαιτιότητας του  μισθωτή ή εάν παραβιάσει οποιοδήποτε όρο του παρόντος και ιδιαίτερα τον όρο της ακριβοχρόνου καταβολής του μηνιαίου μισθώματος.  


15.- Η μη εμπρόθεσμη προκαταβολή του μισθώματος, όπως συμφωνήθηκε ανωτέρω, καθώς και της βαρύνουσας το μίσθιο αναλογίας επί των δαπανών κοινοχρήστων χώρων ή η παράβαση οποιουδήποτε των όρων του παρόντος, συμφωνουμένων όλων ως ουσιωδών, ή η παράβαση του νόμου παρέχει στον εκμισθωτή το δικαίωμα να λύσει μονομερώς την παρούσα μίσθωση και να εξώσει το μισθωτή από το μίσθιο κατά τη διαδικασία του Κώδικα Πολιτικής Δικονομίας, σε τέτοια δε περίπτωση καταπίπτει η εγγύηση υπέρ του εκμισθωτή ως ποινική ρήτρα και καθίστανται ληξιπρόθεσμα και απαιτητά και τα μη δεδουλευμένα μισθώματα έως το χρόνο εκμίσθωσης του μισθίου σε άλλο μισθωτή και οι τυχόν διαφορές μισθωμάτων.


16.- Η παρούσα μίσθωση διέπεται από τις διατάξεις του Ν. 4.182/2013 «Κώδικας κοινωφελών περιουσιών, σχολαζουσών κληρονομιών και λοιπές διατάξεις»  και συμπληρωματικά από τις διατάξεις του Α.Κ. 

Αργοστόλι, 6-5-2026
Η Πρόεδρος

   Ιλαριανή Γρηγ. Τζανετάτου

